Huiseienaar steek ‘inbreker’ met mes dood (Argieffoto: SA Polisie) ŉ Huiseienaar van Bethelsdorp in die Oos-Kaap het verbete teruggeveg teen twee mans wat sy huis binnegedring het en het in die proses een van die mans noodlottig gewond. Die 55-jarige man en sy vrou was Vrydagaand omstreeks 21:00 in die kombuis besig in hul huis in Greenfields toe hulle ŉ harde gehamer aan hul voordeur gehoor het,” het kol. Priscilla Naidu, woordvoerder van die polisie, gesê. “Twee mans was buite die deur en het daarop aangedring om toegang tot die huis te kry. Die eienaar het hulle toegang geweier, waarna hulle die deur en ŉ venster begin oopbreek het.” Die twee mans het die huis binnegekom en ŉ geveg het tussen die eienaar en die verdagtes, wat met ŉ mes en ŉ panga gewapen was, uitgebreek. “Die verdagtes het glo gedreig om die eienaar met die mes te steek, waarna hy homself met ŉ mes bewapen het om hom en sy vrou te beskerm.” Een van die verdagtes, ŉ 19-jarige man, is tydens die geveg met ŉ mes in die bors gesteek en is op die toneel dood. Die ander man het hierna weggehardloop. Die oorledene is intussen geïdentifiseer as Luthando Ndude, ŉ buurman van die huiseienaar. Volgens Naidu is die ander verdagte se identiteit bekend, maar is hy nog nie in hegtenis geneem nie. Die polisie ondersoek ŉ saak van moord teen die huiseienaar en ŉ saak van huisbraak teen die verdagtes. “Die huiseienaar is nie in hegtenis geneem nie en sodra die ondersoek afgehandel is, sal die saak na die direktoraat vir openbare vervolging verwys word om te besluit of die huiseienaar aangekla gaan word.”